## El Servei de Bombers Forestals de la Generalitat executa 5.437 intervencions des de gener fins a agost del 2023

*** El 71 % de les emergències ateses es correspon amb incendis de diferents tipologies**

El Servei de Bombers i Bomberes Forestals de la Generalitat ha executat 5.437 actuacions des de l'1 de gener fins al 31 d'agost de 2023, una xifra que suposa un 38 % més que en el mateix període de l'exercici anterior, quan es van registrar un total de 3.408 serveis.

Segons el balanç de la Societat Valenciana de Gestió Integral dels Serveis d'Emergències (SGISE), de les actuacions que s'han atés durant els primers huit mesos del 2023, un 71,8 % (3.910) corresponen a diferents tipologies d'incendis, entre estes forestals (45,5 %), agrícoles (31,2 %), indústria (0,8 %), carreteres (0,3 %) i altres tipus (22,2 %).

Entre les actuacions que ha atés l'operatiu destaquen les assistències tècniques, que suposen la informació i educació pública, pràctiques i maniobres exteriors, reguardes preventives i simulacres. Incidents per als quals els bombers i bomberes forestals es van mobilitzar en 566 ocasions, un 10,4 % de les actuacions.

També s'han dut a terme 325 mobilitzacions en intervencions de salvaments, rescats i assistències a persones, una xifra que representa el 6 % del total de serveis. El balanç anual indica que durant els episodis de riscos naturals, especialment inundacions i nevades, s'ha assistit els municipis afectats en 36 ocasions.

Finalment, un 11,2 % de les intervencions, un total de 612, corresponen a falses alarmes i altre tipus d'actuacions.

Fecha: 21/09/2023